  Юлия Ильмурзина Ижевск-Сарапул трассаысь кызьпу аллеяез мукет интые выжтозы сюресэз тупатъямен валче. Со сяна, та арлыдо писпуос сюрес вылтӥ ветлӥсь машинаослы кышкытлык кылдыто. 28-тӥ инвожое журналистъёслы со сярысь вераз Удмуртиысь транспортъя, но сюрес возёсъя министр Виктор Вахромеев. «Куарусёнэ Кам но Буй шуръёс вамен выжъёс усьтӥськозы, соин ик сюресэз выльдыны кулэ. Концессионой тупанкылъя, соосты кыкетӥ технической категориозь вуттоно. Удмуртилэн тӧроезлэн Александр Васильевич Соловьёвлэн тыршеменыз но чурыт кариськеменыз, 35 иськемъем Ижевск-Сарапул но Костино-Камбарка сюресъёсты выльдыны федерал коньдон висъямын», — вераз Вахромеев. Та кызьпу аллея фронтэ кошкись солдатъёслы сӥзьыса, 75 ар талэсь азьло мерттэмын вал шуыса лыдъяське. Но ужкагпзаъёсын та сярысь иворъёс ӧвӧл. Озьы ке но, Быдӟым Атыкай ожез буре вайыса, Удмуртиысь Транспортъя но сюрес возёсъя министерство та аллеяез утьыны но мукет интые выжтыны малпаз. Сое выжтон сюрес ужъёсын гинэ герӟаськемын ӧвӧл. Нюлэс возёсъя министерствоын ужасъёс писпуосты эскеризы но йылпумъян лэсьтӥзы: соосты тӧл погырты быгатэ. «Та писпуослы 85 ар пала ини. Та выжылы со туж бадӟым арлыд, соин соос пӧртэм висёнъёслы сётскыны быгато. Министерствоысь ӧнерчиос та аллеяез эскеризы но йылпумъянэ вуизы, троссэ писпуосты губи но модос сись басьтэмын», — вераз элькунысь нюлэс возёсъя министерствоысь нюлэсъёсты возьманъя но утёнъя ёзэтлэн кивалтӥсез Юрий Долматов. Виктор Вахромеев озьы ик учыр вераз: кӧня ке ар талэсь азьло одӥгез таӵе писпу сюрес вылэ пограм, куинь машинаос изъянмизы, ярам, адямиос пӧлын быремъёс ӧй вал. Соин ик вуж кызьпуосты утялтозы, нош выльёссэ мукет азе мерттозы. Али матысь гуртъёсын улӥсьёсын но ветеранъёсын инты пумысен кенешонъёс мыно. Кӧня ке ӵектонъёс луизы ке, транспортъя но сюрес возёсъя министерстволэн вотэсбамаз Удмуртиын улӥсьёс понна куара сётон радъямын луоз. Писпуосты 2017-тӥ арын 9-тӥ куартолэзь азьын мерттыны чакламын, угось тулыс пуктэм будосъёс умойгес пушъё. Тодэ вайытом, 2 иськем люкетэз тупатъян мынэ Ижевск-Сарапул сюресэз выльдон улсын. Солэсь ветлон пасьталазэ 8 метрысен 9-озь будэтозы, нош ассэ сюрессэ — 12-сен 15 метрозь. Сюресэз выльдонлэн кулэлыкез сярысь Удмуртилэн тӧроез Александр Соловьёв вераз Кам шур вамен выжез лэсьтон интые берпуметӥзэ ветлыкуз. 25-тӥ оштолэзе элькун кивалтэт та объектъёс пумысен кун контрактъёсъя косэм кутӥз. Соослы туэ федерал коньдэтысь 400 миллион манет кутозы. Тегъёс: Авто Ижкар Сарапул Удмуртия сюресъёс ВикторВахромеев инкуазь нюлэсвозёсъяминистерство  